
Pirmieji uždirbti pinigai: kaip susikurti įpročius, kurie atsipirks ateityje?
Pirmasis atlyginimas daugeliui tampa ne tik svarbiu gyvenimo įvykiu, bet ir pirmuoju žingsniu finansinės nepriklausomybės kelionėje. Nors pirmosios pajamos suteikia daugiau laisvės priimti sprendimus, jos kartu reikalauja ir atsakomybės – būtent nuo pirmųjų finansinių įpročių dažnai priklauso ilgalaikė finansinė gerovė.
„Pirmasis atlyginimas – tai ne tik papildomos pajamos, bet ir galimybė pradėti formuoti įpročius, kurie lydės daugelį metų. Kuo anksčiau žmogus išmoksta planuoti savo pinigus, tuo lengviau vėliau priimti didesnius finansinius sprendimus – nuo būsto įsigijimo iki investavimo“, – sako „Luminor“ banko klientų pritraukimo vadovė Rūta Mylė.
Didžiausia klaida – išleisti viską, ką uždirbai
Pirmosios pajamos dažnai tampa proga įsigyti seniai norėtą telefoną, atnaujinti garderobą ar daugiau išleisti pramogoms. Pasak R. Mylės, tai natūralu, tačiau problema atsiranda tuomet, kai visas atlyginimas spontaniškai išleidžiamas dar iki kito mėnesio.
„Nereikia jaustis kaltam, jei pirmą atlyginimą norisi atšvęsti. Vis dėlto svarbu, kad vienkartinis pasilepinimas netaptų nuolatiniu įpročiu. Prieš kiekvieną didesnį pirkinį verta savęs paklausti, ar jis tikrai reikalingas, ar tai tik emocinis sprendimas. Net trumpa pauzė prieš perkant dažnai padeda išvengti impulsyvių išlaidų“, – teigia R. Mylė.
Anot jos, viena dažniausių klaidų yra ir biudžeto neplanavimas. Net gaunant stabilias pajamas, nežinant, kiek pinigų išleidžiama kasdieniams poreikiams, sunku suprasti, kodėl mėnesio pabaigoje jų nebelieka.
Taupyti verta pradėti nuo pirmojo atlyginimo
Nemažai jaunuolių mano, kad taupyti verta tik tada, kai pajamos taps didesnės. Tačiau finansų ekspertai pabrėžia, kad ilgalaikę finansinę gerovę lemia ne taupomos sumos dydis, o reguliarumas.
„Vienas geriausių įpročių – vos gavus atlyginimą pirmiausia atsidėti bent nedidelę jo dalį, o tik tuomet planuoti likusias išlaidas. Net jei tai yra keliolika ar keliasdešimt eurų, laikui bėgant susiformuoja įprotis, kuris yra daug vertingesnis nei vienkartinis didelis įnašas“, – sako „Luminor“ banko klientų pritraukimo vadovė.
Jos teigimu, automatinis pinigų pervedimas į taupymo sąskaitą gali padėti taupyti beveik nepastebimai, o aiškus tikslas, pavyzdžiui, kelionė, studijos ar finansinė pagalvė, suteikia daugiau motyvacijos nenutraukti šio įpročio.
Jaunoji karta domisi savo finansais
Nors pirmieji savarankiški finansiniai sprendimai ne visada būna idealūs, ekspertas pastebi ir pozityvią tendenciją – jauni žmonės vis aktyviau domisi asmeninių finansų valdymu. Jie naudojasi biudžeto planavimo programėlėmis, seka savo išlaidas, ieško informacijos apie taupymą ir investavimą.
„Matome, kad finansinis raštingumas jaunajai kartai tampa vis aktualesnis. Jie nebijo ieškoti informacijos, lyginti skirtingų finansinių sprendimų ir planuoti ateities. Tai labai gera tendencija, nes finansinė nepriklausomybė prasideda ne nuo didelių pajamų, o nuo gebėjimo atsakingai valdyti tai, ką uždirbi šiandien“, – pasakoja R. Mylė.
Ji rekomenduoja nuo pirmojo atlyginimo susikurti paprastą sistemą: suplanuoti pagrindines mėnesio išlaidas, dalį pajamų automatiškai skirti taupymui ir didesniems pirkiniams skirti bent dieną apmąstymų. Tokie sprendimai padeda ne tik išvengti impulsyvių išlaidų, bet ir sukuria tvirtą pagrindą ilgalaikiam finansiniam stabilumui.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

